## Rješenje kojim se privremeno obustavlja trgovanje dionicama drušva SN Holding d.d., Zagreb

### NN 60/2010 (13.5.2010.), Rješenje kojim se privremeno obustavlja trgovanje dionicama drušva SN Holding d.d., Zagreb

HRVATSKA AGENCIJA ZA NADZOR FINANCIJSKIH USLUGA

1955

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavaka 4. i 9. te 330. stavka 1. Zakona o tržištu kapitala (»Narodne novine« br. 88/08, 146/08, 74/09, dalje: Zakon), kao i članaka 48. i 49. Zakona o općem upravnom postupku (»Narodne novine« br. 47/09), u predmetu nadzora nad trgovanjem dionicama društva SN HOLDING d.d., Zagreb, Miramarska 24, Uprava Hrvatske agencije za nadzor financijskih usluga na izvanrednoj sjednici održanoj 7. svibnja 2010. godine donijela je

RJEŠENJE

I. Privremeno se obustavlja trgovanje dionicama društva SN Holding d.d., Zagreb, Miramarska 24, burzovne oznake SNHO-R-A.

II. Nalaže se Zagrebačkoj burzi d.d., Zagreb, Ivana Lučića 2a, da bez odgode privremeno obustavi trgovanje dionicama društva SN Holding d.d., Zagreb, Miramarska 24, burzovne oznake SNHO-R-A.

III. Mjera iz točke I. izreke ovog Rješenja traje do dostave dokaza iz kojih će Hrvatska agencija za nadzor financijskih usluga utvrditi prestanak uvjeta zbog kojih je mjera obustave izrečena, o čemu će donijeti posebno rješenje.

IV. Ovo rješenje objavit će se u »Narodnim novinama«.

Obrazloženje

Rješenjem, klasa: UP/I-451-04/10-27/4, od 4. svibnja 2010. godine, Hrvatska agencija za nadzor financijskih usluga (dalje u tekstu: Agencija), privremeno je obustavila trgovanje dionicama društva Liburnia Riviera Hoteli d.d., Opatija, Ulica maršala Tita 198, burzovne oznake LRH-R-A.

Dana 5. svibnja 2010. godine, Agencija je zatražila od Liburnia Riviera hotela d.d., Opatija, SN Holdinga d.d., Zagreb, Grada Opatije i Hrvatskog fonda za privatizaciju očitovanje o eventualnom postojanju povlaštene informacije u odnosu na izdavatelja Liburnia Riviera Hoteli d.d., Opatija, posebno imajući u vidu glasine o postizanju dogovora u vezi sporova između SN Holdinga d.d., Zagreb i HFP-a.

Agencija je 6. svibnja 2010. zaprimila očitovanje Liburnia Riviera hotela d.d., Opatija, Grada Opatije i SN Holdinga d.d., a 7. svibnja 2010. zaprimila je očitovanje Hrvatskog fonda za privatizaciju.

Dopisima od 7. svibnja 2010. godine, Agencija je, primjenom odredbe članka 480. stavka 9. Zakona o tržištu kapitala, zatražila od prethodno navedenih osoba da određene navode iz svojih očitovanja objave na uređenom tržištu te na multilateralnoj trgovinskoj platformi kojom upravlja Zagrebačka burza d.d. sve u cilju osiguravanja da javnost bude točno i ispravno obaviještena u vezi s glasinama o postizanju dogovora u vezi sa sporovima između SN Holdinga d.d., Zagreb i HFP-a. Odredbom članka 480. stavka 9. Zakona o tržištu kapitala, propisano je ovlaštenje Agenciji da može poduzimati potrebne mjere kako bi osigurala da je javnost točno i ispravno obaviještena u smislu odredbi članaka 459. do 464., kao i članaka od 471. do 478. ovog Zakona.

Dana 6. svibnja 2010. godine Zagrebačka burza je obustavila trgovanje dionicama SN Holdinga d.d. (SNHO-R-A) zbog porasta cijene od preko 10% (10,01%). Nadalje, 7. svibnja 2010. u 11,01 sati Zagrebačka burza je ponovno obustavila trgovanje istim dionicama zbog porasta cijene od 10% u odnosu na referentnu cijenu prethodnog trgovinskog dana.

Polazeći od toga da je potrebno osigurati redovito i pravilno trgovanje dionicom SN Holdinga d.d. i zaštitu ulagatelja, a imajući u vidu obvezu prethodno navedenih osoba da Zagrebačkoj burzi dostave očitovanje u vezi s eventualnim povlaštenim informacijama, odlučeno je na temelju odredbe članka 341. stavka 4. u vezi s odredbom stavka 9. kao u točki 1. izreke ovog Rješenja.

Odredbom članka 330. stavka 1. Zakona o tržištu kapitala, propisana je obveza burze da bez odgode privremeno obustavi trgovanje na temelju rješenja Agencije iz članka 341. stavka 4. ovog Zakona, pa je stoga odlučeno kao u točki 2. izreke ovog Rješenja.

Odredbom članka 341. stavak 5. Zakona o tržištu kapitala, propisano je da privremena obustava iz stavka 4. ovog Zakona, prestaje protekom roka navedenog u rješenju iz stavka 4. ovog članka ili dostavom dokaza iz kojih će Agencija utvrditi prestanak uvjeta zbog kojih je mjera obustave izrečena, pa je stoga odlučeno kao u točki 3. izreke ovog Rješenja.

Sukladno odredbi članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-451-04/10-27/5

Urbroj: 326-111/10-2

Zagreb, 7. svibnja 2010.

Član Uprave
Željko Kopčić, v. r.

Rješenje, NN 60/2010-1955